Къафэмрэ щIэблэмрэ
Профсоюзхэм ЩэнхабзэмкIэ я унэм иджыблагъэ щекIуэкIащ «Къуршхэм я бынхэр» сабий къэфакIуэ гупым и пшыхь дахэ.
Фигу къэдгъэкIыжынщи, мы ансамблыр къыщызэрагъэпэщар 1984 гъэрщ. ИлъэситI дэкIри, абы къыхуагъэфэщащ «щапхъэ зытрах» цIэ лъапIэр. Илъэс 30 хъуауэ ансамблым утыкур игъэдахэу, ехъулIэныгъэфIхэр иIэу къокIуэкI. «Къуршхэм я бынхэр» дунейпсо фестиваль куэдым хэтащ, щIыхь тхылъ бжыгъэншэхэри абы къихьащ.
Ансамблым и тхыдэр гъэщIэгъуэнщ икIи къулейщ. Шэч хэмылъу, абы и ехъулIэныгъэхэр зи фIыгъэр ансамблыр къызэрыунэхурэ абы и художественнэ унафэщIу лажьэ Кушмэзокъуэ Рафаилщ. Ар къыщыхагъэщащ мы пшыхьым.
КъБР-м щэнхабзэмкIэ и министрым и къуэдзэ Карчаевэ Аминэрэ Налшык щIыпIэ администрацэм и управленэм и унафэщIым и къуэдзэ Бачиевэ Анжелэрэ «Къуршхэм я бынхэр» къэфакIуэ гупым щIыхь тхылъхэр, макъамэ Iэмэпсымэхэр иратащ.
«Налшык щэнхабзэмрэ зыгъэпсэхупIэмкIэ и жыг хадэ» зэгухьэныгъэм и унафэщIым и къуэдзэ Чымэзокъуэ Мусэ къыщыпсалъэм къыхигъэщащ ансамблыр республикэм и хъугъуэфIыгъуэхэм зэращыщыр. Апхуэдэуи абы жиIащ зи лIыкIуэ зэгухьэныгъэм и унафэщI Хочуев Хъызыр и унафэкIэ, къэфакIуэ гупым фащэхэр хурагъэдыну зэрамурадыр.
«Къуршхэм я бынхэр» ансамблым пшыхьым къафэ зэмылIэужьыгъуэхэр щигъэзэщIащ, ди къэфакIуэ, уэрэджыIакIуэ куэди абы а пщыхьэщхьэм ехъуэхъуащ.
БАГЪЭТЫР Луизэ.
